Ara l-infografika sħiħa Fil-15 ta' Ottubru, il-Kunsill adotta deċiżjonijiet dwar l-iffirmar ta' żewġ ftehimiet bejn l-UE u Singapore: ftehim ta' kummerċ ħieles ftehim dwar il-protezzjoni tal-investiment L-UE u Singapore huma mistennija jiffirmaw iż-żewġ ftehimiet, kif ukoll ftehim ta' sħubija u kooperazzjoni, fid-19 ta' Ottubru fil-marġni tas-summit tal-ASEM fi Brussell. Ftehimiet kummerċjali u dwar l-investiment Il-ftehimiet kummerċjali u dwar l-investiment bejn l-UE u Singapore huma l-ewwel ftehimiet kummerċjali u dwar l-investiment konklużi bejn l-UE u stat membru tal-Assoċjazzjoni tan-Nazzjonijiet tax-Xlokk tal-Asja (ASEAN). Singapore huwa notevolment l-akbar sieħeb tal-UE minn fost l-ASEAN, bi kważi terz tal-kummerċ bejn l-UE u l-ASEAN f'oġġetti u servizzi. Il-kummerċ bilaterali f'oġġetti laħaq il-€53.3 biljun fl-2017, bl-UE tesporta €33.16 biljun, l-aktar karozzi u makkinarju, filwaqt li timporta €20.14 biljun, speċjalment sustanzi kimiċi u farmaċewtiċi. Qabel il-ftehim, kważi l-oġġetti kollha mill-UE setgħu jidħlu Singapore ħielsa mid-dazji doganali. Il-Ftehim ta' Kummerċ Ħieles (FTA) issa ser jelimina t-tariffi li fadal fi żmien minn tlieta sa ħames snin, skont il-kategorija tal-prodott. Ser ineħħi wkoll l-ostakli tekniċi u nontariffarji billi jirrikonoxxi t-testijiet tal-UE dwar l-istandards u s-sikurezza f'oqsma ewlenin, bħal tal-elettronika, il-farmaċewtika u l-partijiet tal-karozzi. Xi tariffi ser jibqgħu japplikaw għas-sajd u l-prodotti agrikoli pproċessati li jidħlu fl-UE. L-FTA ser ineħħi wkoll ir-restrizzjonijiet fis-settur tas-servizzi fejn fl-2016 il-kummerċ bilaterali ammonta għal €44.4 biljun. L-UE hija l-akbar sieħeb kummerċjali għal Singapore fis-servizzi, hekk kif aktar minn 10 000 kumpanija mill-UE jużaw Singapore bħala ċ-ċentru minn fejn joffru s-servizzi tagħhom lir-reġjun kollu. Il-ftehim kummerċjali bejn l-UE u Singapore huwa wieħed mill-ewwel ftehimiet bilaterali tal-"ġenerazzjoni l-ġdida". Minbarra t-tneħħija klassika tad-dazji doganali u l-ostakli nontariffarji għall-kummerċ fl-oġġetti u s-servizzi, fih dispożizzjonijiet importanti dwar il-protezzjoni tal-proprjetà intellettwali, il-liberalizzazzjoni tal-investiment, l-akkwist pubbliku, il-kompetizzjoni u l-iżvilupp sostenibbli. Il-Ftehim dwar il-Protezzjoni tal-Investiment ma' Singapore ser ikompli jtejjeb il-klima ta' investiment u joffri aktar ċertezza lill-investituri, filwaqt li jħares id-drittijiet tal-UE u ta' Singapore li jirregolaw u jsegwu objettivi ta' politika pubblika bħall-protezzjoni tas-saħħa pubblika, is-sikurezza u l-ambjent. Huwa ser jieħu post 12-il Ftehim ta' Investiment Bilaterali eżistenti bejn Singapore u Stati Membri tal-UE. L-UE u Singapore nedew in-negozjati dwar il-kummerċ u l-investiment fl-2010. It-taħditiet intemmu fl-2014. Wara opinjoni tal-Qorti Ewropea tal-Ġustizzja f'Mejju 2017, il-Kummissjoni pproponiet żewġ ftehimiet separati f'April 2018: ftehim ta' kummerċ ħieles , li fih oqsma ta' kompetenza esklużiva tal-UE u għalhekk jeħtieġ biss l-approvazzjoni tal-Kunsill u tal-Parlament Ewropew qabel ikun jista' jidħol fis-seħħ. Test tal-Ftehim ta' Kummerċ Ħieles bejn l-UE u Singapore ftehim dwar il-protezzjoni tal-investiment li, billi fin-natura tiegħu huwa ta' kompetenza diviża, ser ikollu wkoll jgħaddi mill-proċeduri rilevanti ta' ratifika nazzjonali fl-istati membri kollha qabel ma jkun jista' jidħol fis-seħħ. Għaldaqstant, il-medda ta' żmien għall-implimentazzjoni ta' dan il-ftehim ser tkun ħafna itwal. Test tal-Ftehim dwar il-Protezzjoni tal-Investiment bejn l-UE u Singapore Ara l-paġna tal-laqgħa